Veebis on ülal algatus Tubakavaba Eesti, mille toetajate hulka ma ise hiljuti astusin ja mida palun sinulgi toetada.  Ma olen ka oma veebilehel  avaldanud arvamust, et suitsetamist ei tuleks mitte ainult piirata, vaid tubakatoodetega kauplemine tuleks muuta üldse seadusevastaseks ja keelustada, võrdsustades selle sisuliselt narkomüügiga.  Euroopas sureb igal aastal otseselt suitsetamisest tingitud tõbedesse ca 650.000 inimest ja tervelt 19.000 inimest neist on passiivsed suitsetajad s.o. inimesed, kes surevad seetõttu, et teised nende kõrval suitsu tõmbavad. Nende andmete valguses (kusjuures see on üsna konservatiivne hinnang ja tegelikkuses tapab tubakas peaagu kindlasti oluliselt enam inimesi) ei ole  minu silmis mingisugust vahet tänavanurgal narkotsi müüval lõngusel ja mõne tubakakompanii kohaliku tütarfirma müügimehel.  On täiesti selge, et hiljemalt paarikümne aasta pärast on tubakatoodete müük vähemalt Euroopas täielikult keelatud, sest selline trend on juba praegu selgelt jälgitav ning aina enam koguneb teaduslikku tõendusmaterjali selle kohta, kui rängalt suitsetamine ikka sigaretikiskujale enesele ja tema lähedal viibivatele inimestele mõjub (keelustamise suunas liikumist on juba ammu märganud ka tubakafirmad, mistõttu pole mingi ime, et viimastel aastakümnetel on tubakatoodete nikotiinisisaldus varjatult pidevalt tõusnud - sel viisil tekitatakse enamatele inimestele suuremat sõltuvust ja üritatakse suitsetajate arvu tõstes "viimast võtta" ning avalikku arvamust nikotiinikute armee abil mõjutades keelupäeva edasi lükata).  Soomes on enne valimisi üles kerkinud küsimus, kas mitte ei tuleks ülekaalulistele inimestele kehtestada kõrgemad maksud. Eestis võiks aga algatada arutelu  selle üle, kas mitte ei peaks suitsetajad maksma kõrgemaid makse. Ma isiklikult toetan igati solidaarsusprintsiibil põhinevat haigekassasüsteemi, ent ei mõista küll samas seda, miks peaks tervise eest hoolitsevad inimesed hädast välja aitama enese tervist teadlikult hävitavaid suitsetajaid.   Ma olen ise  üsna pikalt suitsu tõmmanud (kuni 2 pakki päevas) ja selle nõmeda kombe (nüüd juba kindlasti lõplikult) maha jätnud, mistõttu võin kinnitada kahte asja - suitsetamist on võimalik maha jätta ning tubakavaba elu kvaliteet on võrreldamatult kõrgem.  Tänavu 5. juunist hakkavad Eestis kehtima tubakaseaduse muudatused, millega keelatakse suitsetada restoranides, baarides ja teistes vaba aja veetmise kohtade siseruumides.  Tubakavaba Eesti algatusega liitumine on poliitikutele heaks meeldetuletuseks, et see on küll positiivne samm, ent tubakatarvitamine vajab kindlasti ka edasist piiramist.